TARYBOS REGLAMENTAS (EB) Nr. 371/2009
2008 m. lapkričio 27 d.
iš dalies keičiantis Reglamentą (Euratomas, EAPB, EEB) Nr. 549/69, nustatantį Europos Bendrijų pareigūnų ir kitų tarnautojų kategorijas, kurioms taikomos Bendrijų protokolo dėl privilegijų ir imunitetų 12 straipsnio, 13 straipsnio antrosios pastraipos ir 14 straipsnio nuostatos
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 291 straipsnį,
atsižvelgdama į Protokolą dėl Europos Bendrijų privilegijų ir imunitetų, ypač į jo 16 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
atsižvelgdama į Teisingumo Teismo nuomonę (2),
atsižvelgdama į Audito Rūmų nuomonę (3),
kadangi:
(1)
Pagal 2009 m. balandžio 6 d. Tarybos sprendimo 2009/371/TVR dėl Europos policijos biuro (Europolo) įsteigimo (4) 6 straipsnį Europolo personalo nariai gali kaip pagalbininkai dalyvauti jungtinėse tyrimo grupėse, sukurtose dviejose ar daugiau valstybių narių šių valstybių narių iniciatyva, jeigu minėtosios grupės tiria nusikaltimus, priklausančius Europolo kompetencijai. Šioms jungtinėms tyrimo grupėms vadovauja grupės lyderis, atstovaujantis tiriant nusikaltimus dalyvaujančiai kompetentingai nacionalinei institucijai iš tos valstybės narės, kurioje grupė veikia. Veikiant jungtinei tyrimo grupei, patyrusiems ar įvykdžiusiems nusikaltimų Europolo personalo nariams taikoma valstybės narės, kurioje veikiama, nacionalinė teisė, taikytina panašias funkcijas atliekantiems asmenims.
(2)
Pagal Protokolą, iš dalies keičiantį Europolo konvenciją (5), Europolo personalui suteikus galimybę dalyvauti jungtinėse tyrimo grupėse, buvo manoma, kad, atsižvelgiant į Europolo pareigūnų dalyvavimo valstybių narių sukurtose jungtinėse tyrimo grupėse vykdant Europolo kompetencijai priklausančius nusikaltimų tyrimus specifiškumą, Europolo pareigūnai, dalyvaudami minėtose grupėse ir atlikdami oficialius veiksmus, turėtų neturėti imuniteto teisminiam procesui.
(3)
Pagal Protokolą dėl Europos Bendrijų privilegijų ir imunitetų Bendrijų pareigūnams ir atstovams tik Bendrijų interesų labui suteikiamų privilegijų ir imuniteto pobūdis yra vien funkcinis, nes suteikiant privilegijas ir imunitetą siekiama išvengti susikirtimo su Bendrijų funkcionavimu ir nepriklausomybe. Atsižvelgiant į tai, kad pagal Sprendimą 2009/371/TVR Europolo personalo dalyvavimo jungtinėse tyrimo grupėse specifiškumas nekeičiamas, šį sprendimą priėmus, tokiose grupėse dalyvaujantis Europolo personalas neturėtų įgyti imuniteto jurisdikcijai. Todėl Reglamentas (Euratomas, EAPB, EEB) Nr. 549/69 (6) turėtų būti iš dalies pakeistas, siekiant paaiškinti jungtinėje tyrimo grupėje dalyvaujančio Europolo personalo imuniteto apimtį, atsižvelgiant į minėtąjį sprendimą ir išskirtinai jo taikymo tikslais,
PRIĖMĖ ŠĮ REGLAMENTĄ:
1 straipsnis
Reglamente (Euratomas, EAPB, EEB) Nr. 549/69 įterpiamas šis straipsnis:
„1a straipsnis
Protokolo dėl Bendrijų privilegijų ir imunitetų 12 straipsnio a punktas netaikomas jungtinėje tyrimo grupėje dalyvaujančiam EUROPOLO personalui, atliekančiam oficialius veiksmus, kuriuos reikalaujama atlikti, siekiant įgyvendinti 2009 m. balandžio 6 d. Tarybos sprendimo 2009/371/TVR dėl Europos policijos biuro (Europolo) įsteigimo (7) 6 straipsnyje numatytas užduotis.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Reglamentas taikomas nuo 2010 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. lapkričio 27 d.